પરંતુ ગંગાનો સમગ્ર વૈભવ પ્રગટ થાય છે વારાણસીમાં. વારાણસી કાશી એટલે તો શિવની નગરી. અવતરણ વખતે શિવની જટામાંથી ગૂંચવાઈ પછી બહાર નીકળેલી ગંગા અહીં મહામહિમાવતી બને છે- મોક્ષદા બને છે. બનારસ-કાશીનું ગંગાસ્નાન ભાવિક હિન્દુની આકાંક્ષા હોય છે. પરંતુ ગંગાસ્નાનમાં જ તીર્થફળની ઈતિશ્રી સમજવા યાત્રિકો બ્રહ્મમુહૂર્તે ગંગાના ઘાટ પર પહોંચી જઈ ધીરેધીરે ઊઘડતા પ્રકાશમાં ગંગાનાં વિપુલ જલપ્રવાહને અને પછી સૂર્યોદય થતાં એનાં ઝલમલ થતાં રૂપને જુએ તો અવશ્ય એને નેત્રનિર્વાણ તો એ ક્ષણે જ મળી જાય.